Hofsaak oor SAL-salarisse Maandag aangehoor(Foto: Maroela Media) ŉ Dringende hofaansoek oor personeel van die Suid-Afrikaanse Lugdiens (SAL) se salarisse word Maandag in die arbeidshof in Johannesburg aangehoor. Die nasionale metaalwerkersunie (Numsa) en die Suid-Afrikaanse vereniging vir kajuitpersoneel het ŉ dringende aansoek gebring om SAL te verplig om drie maande se salaris aan sy lede te betaal. Die saak sou Donderdag aangehoor word, maar is tot Maandag uitgestel. “Ons wil hê die arbeidshof moet ŉ besluit deur die sakereddingspraktisyns om nié ons lede se salarisse te betaal nie tensy hulle ŉ onregverdige ooreenkoms aanvaar, onwettig verklaar. Ons wil ook hê die hof moet SAL beveel om ons lede se salarisse binne sewe dae te betaal,” het Phakamile Hlubi-Majola, nasionale woordvoerder van Numsa Sondag gesê. SAL is in Desember 2019 in sakeredding geplaas en het in Desember verlede jaar ŉ ooreenkoms met werkers bereik om drie maande se salarisse te betaal. Maroela Media het berig die departement van openbare werke is simpatiek teenoor werknemers in SAL wat al maande lank nie salarisse ontvang het nie terwyl geld vir die herstrukturering van die lugdiens verkry is. Die departement beskou egter die ooreenkoms wat op 4 Desember met van die vakbonde bereik is vir die betaling van drie maande se salarisse as billik. “Sekere vakbonde ondermyn doelbewus die proses en dit lyk asof hulle in ’n alliansie is met opposisiepartye om die sakereddingsproses te ondermyn,” het Richard Mantu, woordvoerder van die departement, gesê. “Die hersiene posisie van sommige vakbonde wat die volle vereffening van uitstaande salarisse vereis, kan nie toegelaat word nie.” Die saak sal Maandag 13:30 via Zoom aangehoor word.